
                                                                              Nr.  Pl.x 683/2007
                                            RAPORT COMUN
asupra propunerii legislative privind  interzicerea mercenarilor
                  Potrivit prevederilor art.95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru apărare, ordine publică şi siguranţă naţională au fost sesizate spre dezbatere, în fond, cu propunerea legislativă privind interzicerea mercenarilor, trimisă cu adresa nr. Pl.x 683 din 10 octombrie 2007 şi înregistrată cu nr.31/1097 şi respectiv 32/ 722  din 13  octombrie 2007.
         Senatul, în calitate de primă Cameră sesizată, în şedinţa din 8  octombrie 2007, a respins  propunerea legislativă.

         Camera Deputaţilor este Cameră decizională, conform prevederilor art.75 din Constituţia României, republicată şi ale  art. 92 alin ( 9). pct.2  din Regulamentul Camerei Deputaţilor, republicat, cu modificările ulterioare. 
         Guvernul, prin punctul său de vedere, transmis cu adresa nr.1064 din 11.05.2007, nu susţine adoptarea  iniţiativei legislative în forma prezentată.

        Consiliul Legislativ  a avizat favorabil propunerea legislativă,cu observaţii şi propuneri, conform avizului nr.488/ 17.04.2007. 
        Iniţiativa legislativă are ca obiect de reglementare crearea cadrului juridic privind interzicerea, recrutarea, folosirea, finanţarea şi instituirea mercenarilor, din perspectiva necesităţii de consolidare a legislaţiei naţionale referitoare la siguranţa statului şi lupta împotriva terorismului, în consonanţă cu reglementările internaţionale în domeniu.
                 
 În conformitate cu prevederile art. 61 din Regulamentul Camerei Deputaţilor, republicat, membrii  comisiilor au examinat proiectul de lege în şedinţa din 11 decembrie  2007 şi respectiv 28 ianuarie 2008. La dezbateri au participat, în calitate de invitaţi, din partea Ministerului Apărării, domnii lt.col.Gheorghe Mocanu şi mr.Chiper Sorin.
        Cu  prilejul dezbaterilor, membrii celor două Comisii  au constatat că iniţiativa legislativă  preia în cuprinsul său prevederile art.47 alin.(2) din Protocolul adiţional I la Convenţiile de la Geneva din 12 august 1949 privind protecţia victimelor conflictelor armate internaţionale nr.1/1977, ratificat de România prin Decretul nr.224/1990, tratat care, potrivit dispoziţiilor art.11 alin.(2) din Constituţia României, republicată, face parte din dreptul intern.  De asemenea, iniţiativa cuprinde o parte din dispoziţiile Convenţiei ONU privind recrutarea, folosirea , finanţarea şi pregătirea mercenarilor, instituind în plus doar sancţiuni. 
Ca atare, având în vedere dispoziţiile art.22 alin.(7) din Legea nr.590/2003 privind tratatele soluţia optimă poate fi ratificarea Convenţiei. Aceasta, se poate realiza în condiţiile în care România este aliniată exigenţelor europene în materie, prin fundamentarea politicii externe şi de securitate a statului român pe aceleaşi principii şi orientări ca şi cele promovate la nivelul Uniunii Europene, pe linia PESC, prin preluarea aquisu-lui comunitar, inclusiv în ceea ce priveşte prevenirea şi combaterea terorismului, pe linia JAI.
  Iniţiativa legislativă defineşte noţiunea de mercenar în sens foarte larg şi  nu cuprinde condiţia esenţială referitoare la necesitatea implicării persoanei într-un conflict armat sau într-o acţiune violentă care aduce atingere ordinii constituţionale a unui stat sau integrităţii teritoriale a acestuia, textul făcând referire la desfăşurarea de acţiuni violente premeditate şi ilegale ce urmăresc interese de orice natură , şi la acordarea de asistenţă sau expertiză în astfel de acţiuni, care nu sunt de natură să identifice o activitate ca fiind mercenariat. Rezultă că normele propuse nu sunt în concordanţă nici cu art.47 alin.(2) din Protocolul adiţional nr.I la Convenţiile de la Geneva din 12 august 1949 privind protecţia victimelor conflictelor armate internaţionale, ratificat prin  Decretul nr.224/1990 şi nici cu art.1 din Convenţia internaţională împotriva recrutării, folosirii, finanţării şi instruirii mercenarilor, aflată în curs de ratificare de către România. 
               La dezbaterea acestei propuneri legislative, din totalul de 27 de membri ai Comisiei juridice, au fost prezenţi 19 deputaţi, iar din partea Comisiei pentru apărare, ordine publică şi siguranţă naţională, din totalul de 23 de membri, au fost prezenţi 17 de deputaţi. 

    
     În urma examinării şi a punctelor de vedere exprimate de către membri celor două comisii s-a hotărât, cu majoritate de voturi (2 voturi împotrivă şi 3 abţineri), respingerea propunerii legislative privind interzicerea  mercenarilor. 
  În raport de obiectul şi conţinutul său,  propunerea legislativă face parte din categoria legilor organice.

